UDHËZIM
Nr. 285, datë 11.3.2019

PËR KRIJIMIN, ADMINISTRIMIN DHE PËRDITËSIMIN E REGJISTRIT TË PËRKOHSHËM PËR LINDJET E RAPORTUARA

Në mbështetje të pikës 4, të nenit 102, të Kushtetutës së Republikës së Shqipërisë dhe të pikës 2, të nenit 41/1, të ligjit nr. 10129, datë 11.5.2009, “Për gjendjen civile”, të ndryshuar, me propozim të Drejtorisë së Përgjithshme të Gjendjes Civile,

UDHËZOJ:

1. Regjistri i Përkohshëm në zbatim të përcaktimeve të bëra në pikën 2, të nenit 41/1, të ligjit nr. 10129, datë 11.5.2009, “Për gjendjen civile”, të ndryshuar, është një modul elektronik, në të cilin do të pasqyrohen të dhënat vetëm për rastet e lindjeve të raportuara dhe të paregjistruara në Regjistrin Kombëtar të Gjendjes Civile.
2. Regjistri i Përkohshëm, këtu e në vijim i përmendur si “moduli”, do të jetë i integruar në të njëjtin mjedis ku është i integruar Regjistri Kombëtar i Gjendjes Civile, pra, portal web. 
3. Mirëmbajtja dhe zhvillimi i këtij moduli do të realizohet nga subjekti që mirëmban dhe zhvillon portalin web të Regjistrit Kombëtar të Gjendjes Civile.
4. Drejtoria e Përgjithshme e Gjendjes Civile është institucioni përgjegjës për krijimin, mbajtjen dhe administrimin e të dhënave që ruhen në këtë modul. 
Përditësimi i të dhënave bëhet nga nëpunësit e zyrave të gjendjes civile të njësive administrative.
5. Në këtë modul pasqyrohen të dhënat për gjithë të lindurit e paregjistruar, të cilët prezumohet se kanë shtetësinë shqiptare, pavarësisht faktit se kanë lindur brenda apo jashtë territorit të Republikës së Shqipërisë, pavarësisht se kanë lindur në institucione spitalore publike/jopublike apo jashtë tyre, sipas përcaktimeve të pikës 6, të këtij udhëzimi.
6. Nëpunësi i zyrës së gjendjes civile në njësinë administrative pasqyron në këtë modul të dhënat:
a) për të gjithë fëmijët e lindur në institucione spitalore, për të cilët ka marrë njoftimin prej këtyre institucioneve dhe ndërkohë personat që kanë të drejtën dhe detyrimin e deklarimit nuk janë paraqitur para nëpunësit për të mbajtur aktin e lindjes;
b) për të gjithë të lindurit, për të cilët nëpunësi i gjendjes civile, pasi është njohur me kërkesën e deklaruesit konstaton se nuk mund të mbajë akt lindjeje, për shkak se dokumenti “asistencë në lindje” ose raporti mjekësor është me pasaktësi ose ka rubrika të paplotësuara;
c) për të gjitha rastet kur deklaruesi nuk ka dokument që vërteton lindjen; 
ç) për rastet kur akti i lindjes i mbajtur jashtë vendit ka pasaktësi ose është i paplotë në rubrikat e tij; 
d) si dhe çdo rast tjetër që konstatohet i paregjistruar, për të cilin nuk mund të mbahet akt lindje në momentin e konstatimit/deklarimit.
7. Të dhënat e pasqyruara në modul do të qëndrojnë aty derisa rasti të zgjidhet. Zgjidhja mund të jetë nëpërmjet rrugës gjyqësore ose rrugës administrative dhe nëpunësi të ketë mundësinë e mbajtjes së aktit të lindjes ose të pasqyrimit të aktit të lindjes të mbajtur jashtë vendit. 
8. Të dhënat që përmban moduli janë si më poshtë: 
- emri/mbiemri i personit të pa regjistruar;
- emri i babait dhe numri personal i babait (nëse ka);
- emri i nënës dhe numri personal i nënës; 
- datëlindja; 
- vendlindja;
- gjinia;
- adresa e banimit dhe numri i kontaktit;
- arsyeja e mosregjistrimit;
- dokumentet e paraqitura që mund të jenë:
i. raportimi nga institucionet e shërbimit spitalor shtetëror, publik ose privat; 




ii. raportime nga institucione të ndryshme;
iii. raportim nga vetë shtetasit;
- data e regjistrimit në Regjistrin e Përkohshëm;
- data e zgjidhjes së rastit/regjistrimi në Regjistrin Kombëtar të Gjendjes Civile.
9. Moduli përmban edhe opsionin e njoftimit të nëpunësit të gjendjes civile, në rastin kur kalohet afati 60-ditor nga data e lindjes.
Me kalimin e afatit 60-ditor të përmendur më lart, nëpunësi i zyrës së gjendjes civile kryen këto veprime:
a) kontrollon nëse të dhënat e regjistruara për lindjen dhe/ose regjistrimin janë regjistruar përfundimisht në Regjistrin Kombëtar të Gjendjes Civile. Në rast se është bërë regjistrimi i të dhënave për personin në Regjistrin Kombëtar të Gjendjes Civile, atëherë nëpunësi i gjendjes civile vendos në modul shënimin: “E zgjidhur”. 
b) në rast se nëpunësi i gjendjes civile konstaton se fëmija nuk është regjistruar ende në Regjistrin Kombëtar të Gjendjes Civile, atëherë kryen veprimet e përcaktuara në Udhëzimin e Ministrit të Brendshëm, “Për procedurën e mbajtjes së aktit të lindjes së fëmijëve, në rastet kur nuk është respektuar afati kohor i regjistrimit të tyre, brenda 60 ditëve nga data e lindjes”.
10. Nëpunësi i zyrës së gjendjes civile, në bazë të të dhënave të modulit lëshon vërtetim sipas modelit bashkëlidhur këtij udhëzimi, pjesë përbërëse e tij. 
Vërtetimi i lëshuar nga nëpunësi i zyrës së gjendjes civile i jepet të interesuarit për plotësimin e të drejtave të tij për arsim, trajtim shëndetësor ose përfitimin e shërbimeve të përkujdesjes shoqërore, apo në çdo aspekt tjetër për të cilin ka interes të ligjshëm.
11. Ngarkohen Drejtoria e Përgjithshme e Gjendjes Civile dhe nëpunësit e zyrave të gjendjes civile për zbatimin e këtij udhëzimi.
Ky udhëzim hyn në fuqi pas botimit në Fletoren Zyrtare.
MINISTRI I BRENDSHËM
Sandër Lleshaj

BASHKIA __________________

NJËSIA ADMINISTRATIVE_________________

ZYRA E GJENDJES CIVILE

Nr. _________, prot 		                                                                                             Datë____,____,________
VËRTETIM

Emri/mbiemri i personit__________________________
datëlindja ________________
vendlindja ________________ 
emri i babait ________________________________, numri personal dhe,
emri i nënës_________________________________, numri personal, 

është i regjistruar në Regjistrin e Përkohshëm të Zyrës së Gjendjes Civile të Njësisë Administrative_________________.

Ky dokument lëshohet për efekt __________________________

Nëpunësi i Zyrës së Gjendjes Civile
Emër / mbiemër                        vula


Shënim:
Ky vërtetim ka burimin dhe gjenerohet nga Regjistri i Përkohshëm që mbahet nga zyra e gjendjes civile. 
Ky vërtetim ka vlerë juridike dhe lejohet të përdoret deri në momentin që personi regjistrohet në Regjistrin Kombëtar të Gjendjes Civile.
Ky vërtetim është i vlefshëm vetëm për realizimin e të drejtave të ligjshme të personit, të tilla si arsimin, përkujdesje shoqërore, trajtim shëndetësor etj.
Të dhënat që përmban ky vërtetim nuk janë dokument identiteti për personin dhe të dhënat e pasqyruara janë vetëm në bazë të deklarimeve të bëra nga vetë personi/kërkuesi në momentin e regjistrimit në Regjistrin e Përkohshëm

